Sisqala
Sisqala (gür.: g.ə. სისკალა, l.ə. siskala; 1991-ci ildən: gür.: g.ə. ბალახაური, l.ə. balaxauri) — Gürcüstan Respublikasının Aşağı Kartli diyarının Bolnisi bələdiyyəsində kənd. Yerli azərbaycanlılar kəndi həm də "Sayalıoğlu" adlandırırlar. Arıxlı, Qoçulu, Daşdıqullar, Hasanxocalı və Əsmələr kəndləri ilə birlikdə Arıxlı icma sakrebulosunu (rəsmi olaraq: gür.: g.ə. ნახიდურის თემის საკრებულო, l.ə. naxiduris temis sakrebulo) təşkil edir. Kənd şimali-qərbdə Samşvilde (Ağbulaq bələdiyyəsi) və Dağet-Xaçın (Ağbulaq bələdiyyəsi) kəndləri ilə, şimali-şərqdə Ağbulaq şəhəri, şərqdə Muxuti kəndi (Ağbulaq bələdiyyəsi), cənub-şərqdə Raçisubani kəndi, cənubda Bolnisi şəhəri, cənub-qərbdə isə Ratevani kəndləri ilə əhatələnib. 17-24 yanvar, 2002-ci il siyahıyaalınmasına əsasən kənddə azərbaycanlılardan ibarət 502 nəfər (261 nəfəri kişilər, 241 nəfəri qadınlar) əhali yaşayır. Kəndin azərbaycanlı əhali tərəfindən məskunlaşdırılması təxminən XIX əsrin 70-ci illərində baş vermişdir. Sisqala kəndi salındığı vaxtdan monoetnik əhaliyə sahibdir. 14 may – 17 dekabr 1886-cı ildə ailələr üzrə aparılmış kameral siyahıyaalmaya əsasən Tiflis quberniyası, Borçalı qəzası, Yekaterinenfeld şöbəsi, Arıxlı kənd icmasına daxil olan Sisqala (mənbədə: rus. Цицкала) kəndində 12 evdə şiə təriqətli müsəlman azərbaycanlılardan ibarət 74 nəfər (39 nəfəri kişilər, 35 nəfəri isə qadınlar) əhali qeydə alınmışdı. 1909-cu ildə Tiflisdə nəşr edilmiş "1910-cu il üçün Qafqaz təqvimi"nin I hissəsində, 1 yanvar 1909-cu il tarixinə verilən məlumata görə isə Tiflis quberniyası, Borçalı qəzası, Yekaterinenfeld şöbəsinə daxil olan kənddə 94 nəfər azərbaycanlı yaşayırdı.